**ՀԻՄՆԱՎՈՐՈւՄ**

**«Պետական տուրքի մասին» օրենքում լրացում և փոփոխություն կատարելու մասին» ՀՀ օրենքի նախագծի ընդունման**

**1․ Առկա իրավիճակը և իրավական ակտի ընդունման անհրաժեշտությունը**

«Սերմերի մասին» Հայաստանի Հանրապետության օրենքի համաձայն սերմերի հավաստագրումը իրականացվում է 2005 թվականից, սակայն հավաստագրի տրամադրման համար պետական տուրք սահմանված չի եղել։ Հաշվի առնելով այն հանգամանքը, որ սերմերի և տնկանյութի հավաստագրի տրամադրումը բացի դաշտային հետազոտություններից, ենթադրում է փաստաթղթային վերլուծություններ և սերմերի ու տնկանյութի լաբորատոր հետազոտություններ, ապա անհրաժեշտություն է առաջացել «Սերմերի և տնկանյութի մասին» ՀՀ օրենքի և մի շարք օրենքներում փոփոխություններ և լրացումներ կատարելու մասին ՀՀ օրենքների նախագծերի փաթեթի հետ միաժամանակ, փոփոխություն և լրացում կատարել **«Պետական տուրքի մասին»** օրենքում՝ սերմերի և տնկանյութի հավաստագրի տրամադրման համար սահմանելով պետական տուրք, որի դրույքաչափերը չեն ներառում ծառայությունների կամ գործողությունների կատարման հետ կապված ծախսերը։

2022 թվականի մարտի 3-ի Ֆինանսատնտեսական նախարարական կոմիտեի նիստին «Սերմերի և տնկանյութի մասին», ««Վարչական իրավախախտումների վերաբերյալ» Հայաստանի Հանրապետության օրենսգրքում լրացումներ և փոփոխություններ կատարելու մասին» և Հայաստանի Հանրապետությունում ստուգումների կազմակերպման և անցկացման մասին» օրենքում լրացում կատարելու մասին» ՀՀ օրենքների նախագծերի փաթեթին ՀՀ կառավարության կողմից տրվել է հավանություն՝ «**«Պետական տուրքի մասին»** օրենքում լրացում և փոփոխություն կատարելու մասին» ՀՀ օրենքի նախագիծ ներկայացնելու պայմանով։

**2․ Կարգավորումների ենթակա ոլորտը**

Սույն օրենքով կսահմանվի Հայաստանի Հանրապետությունում սերմերի և տնկանյութի հավաստագրման պետական տուրքը և դրույքաչափը։

**3․ Խնդրի սահմանումը**

Հայաստանի Հանրապետությունում սերմնաբուծությամբ և տնկարանային արտադրության զարգացման անհրաժեշտությամբ և պահանջով, ինչպես նաև սերմերի և տնկանյութի հավաստագրման նկատմամբ վերահսկողության ուժեղացմամբ պայմանավորված շարունակաբար մեծանալու է հավաստագրվող սերմերի ու տնկանյութի քանակը և ավելանալու է ֆինանսական միջոցների ներգրավման պահանջը:

**4․ Կարգավորումների նպատակը**

Սերմերի և տնկանյութի հավաստագրման համար սահմանվող պետական տուրքը կնպաստի որոշ գործողությունների իրականացման, ինչպես նաև տնկանյութի կարգով պայմանավորված՝ սահմանված հիվանդությունների բացահայտման նպատակով իրականացվող լաբորատոր փորձաքննությունների համար անհրաժեշտ ֆինանսական միջոցների ապահովմանը։

5․ **Նախագծի մշակման գործընթացում ներգրավված ինստիտուտները և անձինք**

ՀՀ էկոնոմիկայի նախարարություն

**6․ Ակնկալվող արդյունքը**

Սույն օրենքով կկանոնակարգվի սերմերի և տնկանյութի հավաստագրի տրամադրման համար պետական տուրքի վճարումը և կավելանան ՀՀ պետական բյուջեի մուտքերը։

**7․ Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Օրենքի ընդունման դեպքում ՀՀ պետական բյուջեում նախատեսվում է եկամուտների ավելացում:

**8․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությամբ նախատեսված է գյուղատնտեսական ոլորտի մրցունակությունն ու արդյունավետությունը բարձրացնելու նպատակով բարելավել սերմերի և տնակնյութի հավաստագրման համակարգը։

Տնկանյութի հավաստագրման գործընթացի իրականացումը բխում է ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված Հայաստանի Հանրապետության կառավարության 2021-2026 թվականների գործունեության ծրագրից՝ յուրաքանչյուր տարվա ընթացքում ինտենսիվ այգիներն ավելացնել 1000 հեկտարով։